CELEX: 32013D0496
Language: et
Date: 2013-10-07 00:00:00
Title: 2013/496/EL: Nõukogu rakendusotsus, 7. oktoober 2013 , 5-(2-aminopropüül)indooli suhtes kontrollimeetmete kehtestamise kohta

12.10.2013   
            
            
               ET
            
            
               Euroopa Liidu Teataja
            
            
               L 272/44
            
         NÕUKOGU RAKENDUSOTSUS,
   7. oktoober 2013,
   5-(2-aminopropüül)indooli suhtes kontrollimeetmete kehtestamise kohta
   (2013/496/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta, (1) eriti selle artikli 8 lõiget 3,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Narkootikumide ja Narkomaania Seirekeskuse (EMCDDA) laiendatud teaduskomitee koostas eriistungi käigus otsuse 2005/387/JSK artikli 6 kohaselt riskihindamisaruande uue psühhoaktiivse aine 5-(2-aminopropüül)indooli kohta ja esitas selle seejärel 16. aprillil 2013 komisjonile ja nõukogule.
            
         
               (2)
            
            
               Aine 5-(2-aminopropüül)indool on sünteetiline indooli derivaat, milles asendaja on indoolituuma fenüüli poolel. Tegemist on ergutava ainega, millel võib olla ka hallutsinogeenne toime. 5-(2-aminopropüül)indooli on leitud peamiselt pulbrina, aga ka tablettidena ja kapslitena. Seda turustatakse internetis ja kanepitooteid ja -tarvikuid müüvates erikauplustes kui uurimistöös kasutatavat kemikaali. Seda on avastatud ka proovidest, mis on võetud nn legaalsest uimastist, mis kannab nime „Benzo Fury”, kuid ka ecstasy ga sarnanevatest tablettidest.
            
         
               (3)
            
            
               Kättesaadav teave ja andmed näitavad, et 5-(2-aminopropüül)indooli äge mürgisus võib tekitada inimestel selliseid kahjulikke nähtusid nagu tahhükardia, hüpertermia, kuid võib ilmneda ka pupillide laienemist, erutust ja värinat. 5-(2-aminopropüül)indoolil võib olla koostoime teiste ainetega, sealhulgas ravimite ja ergutitega, mis mõjutavad monoaminergilist süsteemi. 5-(2-aminopropüül)indooli konkreetset füüsilist mõju on raske nimetada, sest ei ole avaldatud töid, milles oleks uuritud selle ägedat ja kroonilist mürgisust, selle psühholoogilist toimet, mõju käitumisele või sõltuvuse tekkimise ohtu, ning saada on vähe andmeid ja teavet.
            
         
               (4)
            
            
               2012. aasta aprillist augustini registreeriti liikmesriikides 24 surmajuhtumit, mille puhul tuvastati lahkamistulemustes kas ainult 5-(2-aminopropüül)indooli või nimetatud ainet koos teiste ainetega. Kõikide surmajuhtumite korral ei ole kindlalt võimalik kindlaks teha 5-(2-aminopropüül)indooli osa surma põhjustamisel, kuid teatavatel juhtudel on kindlalt märgitud, et surma põhjustajaks on 5-(2-aminopropüül)indool. Kui see uus psühhoaktiivne aine muutuks laiemalt kättesaadavaks ja seda kasutataks rohkem, oleks sellel rasked tagajärjed inimeste tervisele ja rahvatervisele. Puuduvad andmed 5-(2-aminopropüül)indooli sotsiaalsete ohtude kohta.
            
         
               (5)
            
            
               Üheksa Euroopa riiki on teatanud EMCDDA-le ja Euroopa Politseiametile (Europol), et nad on avastanud 5-(2-aminopropüül)indooli. 5-(2-aminopropüül)indooli kasutamise kohta ei ole andmeid saadaval, kuid vähesest olemasolevast teabest võib järeldada, et seda võidakse kasutada samasugustes kohtades nagu teisi erguteid: kodus, baarides ja ööklubides või muusikafestivalidel.
            
         
               (6)
            
            
               Praegu ei ole andmeid, et 5-(2-aminopropüül)indooli valmistataks liidus, ka ei ole tõendeid, et selle uue psühhoaktiivse aine tootmise, turustamise või tarnimisega oleks seotud organiseeritud kuritegevus.
            
         
               (7)
            
            
               Ei ole teada, et ainel 5-(2-aminopropüül)indool oleks liidus teadaolev, tõendatud või tunnustatud meditsiiniline väärtus või kasutus, ning sellel puudub liidusisene müügiluba. Kui välja arvata selle kasutamine analüüsi võrdlusainena ja teadusuuringutes, puuduvad andmed selle kohta, et nimetatud ainet kasutataks muudel eesmärkidel.
            
         
               (8)
            
            
               Aine 5-(2-aminopropüül)indooli hindamist ei tehta praegu ega ole tehtud ÜRO süsteemi raames, nii nagu see on määratletud otsuses 2005/387/JSK. Kaks liikmesriiki kontrollivad seda uut psühhoaktiivset ainet oma riiklike õigusaktidega kooskõlas kohustustega, mis tulenevad ÜRO 1971. aasta psühhotroopsete ainete konventsioonist. 5-(2-aminopropüül)indooli kontrollimiseks kohaldavad viis Euroopa riiki oma õigusakte, milles käsitletakse uusi psühhoaktiivseid aineid, ohtlikke kaupu või ravimeid.
            
         
               (9)
            
            
               Riskihindamisaruandest selgub, et 5-(2-aminopropüül)indooli kohta on vähe teaduslikke tõendeid, ning selles rõhutatakse, et on vaja täiendavaid teadusuuringuid, et teha kindlaks selle aine põhjustatud tervisealaseid ja sotsiaalseid ohte. Kuid kättesaadavad andmed ja teave on piisav alus, et kehtestada Euroopa Liidus 5-(2-aminopropüül)indooli suhtes kontrollimeetmed. Ohu tõttu, mida see aine tervisele kujutab, nagu on näidanud selle tuvastamine mitme surmajuhtumi puhul, ja selle tõttu, et kasutajad võivad teadmatult seda tarbida, ning samuti 5-(2-aminopropüül)indooli meditsiinilise väärtuse või kasutuse puudumise tõttu tuleks 5-(2-aminopropüül)indooli suhtes kehtestada kogu liidus kontrollimeetmed.
            
         
               (10)
            
            
               Kuna kuues liikmesriigis on juba kehtestatud kontrollimeetmed aine 5-(2-aminopropüül)indooli suhtes mitut liiki õigusnormidega, aitaks selle aine suhtes liidus kontrollimeetmete kehtestamine vältida piiriülese õiguskaitse ja õigusalase koostöö takistuste ilmnemist ning kaitsta tarbijaid selle aine tarbimisest tulenevate ohtude eest.
            
         
               (11)
            
            
               Otsusega 2005/387/JSK antakse nõukogule rakendusvolitused, et võimaldada liidu tasemel kiiresti ja eksperditeadmistele tuginedes reageerida liikmesriikide poolt avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmeid. Kuna on täidetud selliste rakendusvolituste teostamiseks vajalikud tingimused ja kord, tuleks võtta vastu rakendusotsus, et kehtestada 5-(2-aminopropüül)indooli suhtes kontrollimeetmed kogu liidus,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga kehtestatakse Euroopa Liidus uue psühhoaktiivse aine 5-(2-aminopropüül)indooli suhtes kontrollimeetmed.
   Artikkel 2
   Liikmesriigid võtavad vastavalt oma siseriiklikule õigusele 13. oktoobriks 2014 vajalikud meetmed, et kehtestada aine 5-(2-aminopropüül)indooli suhtes kontrollimeetmed ja kriminaalkaristused, mis on ette nähtud liikmesriikide õigusega ja on kooskõlas nende kohustustega, mis tulenevad ÜRO 1971. aasta psühhotroopsete ainete konventsioonist.
   Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Luxembourg, 7. oktoober 2013
      
         
            Nõukogu nimel
         
         
            eesistuja
         
         J. BERNATONIS
      
   
   
      (1)  ELT L 127, 20.5.2005, lk 32.